РЕГЛАМЕНТ (ЕО) № 1171/2007 НА КОМИСИЯТА
от 5 октомври 2007 година
за изменение на Регламент (ЕО) № 2771/1999 за определяне на подробни правила за прилагането на Регламент (ЕО) № 1255/1999 на Съвета относно интервенцията на пазара на масло и сметана
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1255/1999 на Съвета от 17 май 1999 г. относно общата организация на пазара на мляко и млечни продукти (1), и по-специално член 10 от него,
като има предвид, че:
(1)
В глава II, раздел 5 от Регламент (ЕО) № 2771/1999 на Комисията (2) се определя процедурата за продажба на масло за интервенция чрез търг. В член 24 се предвижда, че основните изисквания за тръжната гаранция са изпълнени, когато маслото се приеме в срока, определен в член 24е, параграф 2. Член 24е, параграф 3 се отнася до изваждането на масло във връзка със задържането на гаранцията.
(2)
Разпоредбите относно освобождаването или задържането на гаранцията следва да бъдат изяснени с оглед на придобития досега опит. В частност, необходимо е да се посочи ясно, че гаранцията не следва да бъде задържана в случаите, когато сумата на офертата е била изплатена. Освен това следва да се въведе разпоредба за прилагане на това правило с обратна сила, за да може, в случай на съмнение, да се даде възможност на операторите да се възползват от преразгледаните правила.
(3)
Регламент (ЕО) № 2771/1999 следва да бъде съответно изменен.
(4)
Предвидените в настоящия регламент мерки са в съответствие със становището на Управителния комитет по млякото и млечните продукти,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2771/1999 се изменя, както следва:
1.
Член 24 се заменя със следния текст:
„Член 24
За целите на тръжната гаранция, посочена в член 23, параграф 3, буква б), основните изисквания по смисъла на член 20 от Регламент (ЕИО) № 2220/85 са поддържането на офертите след срока, посочен в член 22, параграф 2 от настоящия регламент, и плащането на цената в срока, определен в член 24е, параграф 2 от настоящия регламент.“
2.
В член 24д се добавя следният параграф:
„3. С изключение на случаите на непреодолима сила, ако спечелилият търга участник не е изпълнил изискването, предвидено в параграф 2 от настоящия член, тръжната гаранция, посочена в член 23, параграф 3, буква б), се задържа и продажбата на съответните количества се отменя.“
3.
В член 24е, параграф 3 втора алинея се заличава.
Член 2
Настоящият регламент влиза в сила в деня на публикуването му в Официален вестник на Европейския съюз.
Той се прилага, по искане на засегнатите оператори, спрямо гаранции, които все още не са окончателно задържани.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 5 октомври 2007 година.